ATM vra vir ingryping by openbare uitsaaier(Argieffoto: Karen Sandison/ANA) Die African Transformation Movement (ATM) sê hy neem met frustrasie kennis van die SAUK se aankondiging dat hy voortgaan met planne om talle werkers af te lê. Die openbare uitsaaier het vroeër vandeesmaand gesê die getal geraakte werkers staan nou op 303, sowat die helfte van die oorspronklike 600 poste wat geraak sou word. “Dit is teleurstellend om te verneem dat inheemse programme die meeste gaan ly, omdat sommige van diegene wat afgelê gaan word bydraes lewer tot inhoud wat die meerderheid ingelig hou, opvoed en vermaak,” het die ATM gesê. “Die SAUK se aankondiging om ŉ beduidende gedeelte van die bevolking te ontmagtig is moreel laakbaar en onverdedigbaar, veral op ŉ tydstip wanneer werksverliese meer as ooit tevore vermy moet word.” Die ATM sê die SAUK moet daaraan herinner word dat ŉ wêreldwye pandemie steeds heers en dat mense ŉ behoefte aan inligting het, net om in die gesig gestaar te word deur die werklikheid dat die openbare uitsaaier nie ŉ gehaltediens in hul moedertaal kan verskaf nie. “Dit is ongelukkig. Indien enigiets, moet ons die openbare uitsaaier vergroot en uitbrei. Daar is vandag steeds ŉ groot deel van die bevolking wat vervreem bly, wat op die kantlyn staan en gestroop word van hul reg om kommunikasie te ontvang in ŉ taal wat hulle verstaan.” Die ATM het ŉ beroep op die regering gedoen om te verseker werksgeleenthede bly behoue, terwyl hy terselfdertyd verseker alle burgers kry toegang tot programme en inligting in ŉ taal van hul keuse.